Kommentar:  Venstre hæfter sig ved, at det her forslag handler om, at der bliver nedsat et udvalg med de relevante repræsentanter inden for jernbanesektoren, herunder også erhvervslivet, som skal betjene sig af banen, hvad enten det er deres medarbejdere, eller det er gods, der skal transporteres. Så det synes vi er rigtig fornuftigt. Det handler ikke om at iværksætte nye, store analyser, for det er jo en syltekrukke. Vi har en lang række gode analyser. Nu drejer det sig om at se på det i sammenhæng. Derfor synes vi faktisk, at det er et rigtig fornuftigt forslag at nedsætte sådan et udvalg, hvor der også er politisk repræsentation, således at vi politikere får en dybere indsigt i jernbaneforholdene og dermed bliver klar til at træffe nogle fornuftige beslutninger. Det ændrer ikke ved, at vi allerede efter nytår er nødt til at træffe en række konkrete beslutninger for at lave her og nu-forbedringer af jernbanen. Det forstår jeg at også Socialdemokraterne er med på. Så lad os holde op med det der taktiske spilfægteri om, hvem der er skyld i, at forhandlingerne brød sammen og så videre Venstre fastholder, at vi ikke forhandler ud fra, at man kannibaliserer i allerede indgåede brede forlig.

Svar:  Beslutningsforslaget handler om at nedsætte et udvalg, der skal lave analyser og anbefalinger på jernbaneområdet. Fra socialdemokratisk side er vi naturligvis af den opfattelse, at det altid er godt og nyttigt med ny viden, ingen tvivl om det. Men sagen er den, at vi allerede kun alt for godt ved, hvad de store udfordringer er på jernbaneområdet. Ved vi ikke alt for godt, hvor der er behov for politisk handling? Og ved vi ikke alt for godt, at der er for mange forsinkelser; at der er for mange, der mangler en siddeplads, når de tager toget; at der er behov for flere afgange og bedre komfort end det, der er tilfældet, hvis man for eksempel tager de gamle og bedagede MR-tog på strækningen mellem Aalborg og Aarhus? Og ved vi ikke alt for godt, at der er gået alt, alt for mange år, hvor der ikke er sket det, der skulle ske? Derfor er vi fra socialdemokratisk side af den opfattelse, at tiden er inde til handling og ikke til mere bureaukrati, papirer og udvalgsarbejde. Landets nye regering har fra dag et sendt det signal, at vi ønsker et stærkere, langt bedre og mere moderne kollektivt trafiksystem. Flere skal vælge toget til, ligesom vi ønsker mere gods ført over på jernbanen. Med finansloven tog vi det helt konkrete tiltag, at vi fjernede den tidligere regerings besparelse på DSB med hele 300 million kroner alene i 2012. Vi har sat fokus på elektrificeringen af jernbanenettet, og vi ser gerne fra socialdemokratisk side, at der sker en fuldstændig elektrificering af hovedjernbanestrækninger. Der er behov for, at vi får tog elektrificeret, fordi det vil være bedre, er mere driftsikkert og vil være mere miljørigtigt. Det vil også sikre bedre adgang til materiel, fordi der er flere tog, der kører på el frem for på diesel. Det skal selvfølgelig ikke forhindre os i at fortsætte, hvor den tidligere regering slap, når det gælder om at sikre en ordentlig videreførelse af IC4-projektet. Der har været brugt for mange penge på det her projekt, og det mest ærgerlige ville være, hvis vi bare lod projektet sejle og ikke samlede op på det. Når vi har IC4-togene, må vi prøve at få det bedste ud af det. Vi siger ikke fra socialdemokratisk side, at det er kønt og godt og uproblematisk, men når vi har involveret os i projektet, så mangler det bare andet, end at vi gør alt, hvad vi kan, for at få det bedst mulige ud af projektet. Det vil vi gøre fra socialdemokratisk side. Det er i det hele taget punkt for punkt vores ambition at løse de udfordringer, som vi allerede ved der er på jernbaneområdet. Vi er også åbne over for, at der kan være nye udfordringer, ny viden, vi skal indhente. Og det er vi parate til. Vi har fået en ny regering, som er grøn og miljøorienteret. Derfor skal den kollektive trafik også styrkes og udbygges. Der skal handles og forandres nu. Derfor skal arbejdet ikke gemmes væk i et udvalg. Derfor skal vi ikke spilde tiden på mere papir og bureaukrati. Ønsker vi et større vidensgrundlag inden for jernbanedrift og -organisering – hvilket der sagtens kan være rigtig gode grunde til – har vi faktisk allerede nu udmærkede muligheder for at igangsætte disse undersøgelser i regi af Transportministeriet. Her skal vi lige huske på, at vi her i Folketinget har et historisk bredt trafikforlig. Det er snart sagt alle politiske partier, der er med i det her forlig. Så hvis vi ønsker noget undersøgt, kan vi beslutte os for at gøre det og gøre det i fællesskab, hvis det er nødvendigt. Derfor vil vi fra socialdemokratisk side sige, at selv om tankerne bag dette beslutningsforslag kan være sympatiske nok – det er jo altid godt med mere viden – er svaret på jernbanens udfordringer ikke mere udvalgsarbejde. Det ikke mere bureaukrati og mere papir. Det, der er brug for, er klare forbedringer og en klar udvikling af den kollektive trafik og en ambition om, at vi vil noget, at vi får elektrificeret jernbanedriften, at vi får sat en klar dagsorden for, at der er flere, der skal tage toget som passagerer, og at der er mere gods, der skal over på jernbanen. Derfor vil vi ikke bruge flere kræfter på mere udvalgsarbejde og stemme for det her forslag. Vi vil i gang med det samme, men selvfølgelig være åbne for at lave de undersøgelser, der skal til, når det bliver nødvendigt.